บ้านปู ซื้อแหล่งก๊าซธรรมชาติบาร์เนตต์ในสหรัฐฯ มูลค่า 2.3 หมื่นลบ.
คาดแล้วเสร็จไตรมาส 2 ปี 63 หนุนกำลังผลิต-ปริมาณสำรองเพิ่ม 3 เท่าตัว เป็นประมาณ 4.2 ล้านล้านลูกบาศก์ฟุต 
18 ธ.ค. 2562

คาดแล้วเสร็จไตรมาส 2 ปี 63 หนุนกำลังผลิต-ปริมาณสำรองเพิ่ม 3 เท่าตัว เป็นประมาณ 4.2 ล้านล้านลูกบาศก์ฟุต 
บริษัท บ้านปู (BANPU) แจ้งตลาดหลักทรัพย์ฯว่า บริษัทย่อยของบ้านปู Banpu North America Corporation (BNAC) ได้ลงนามในสัญญาซื้อขายเพื่อทำการเข้าซื้อสัดส่วนผลประโยชนในบริเวณแหล่งก๊ซธรรมชาติบาร์เนตต์ (Barnett) ในประเทศสหรัฐอเมริกา และเป็นผู้ดำเนินการผลิต โดยมีมูลค่าการลงทุนจำนวน 770 ล้านเหรียญสหรัฐฯ หรือเทียบเท่าประมาณ 2.3 หมื่นล้านบาท
ทั้งนี้การลงทุนดังกล่าวอยู่ในระหว่างการปฏิบัติตามเงื่อนไขที่เกี่ยวข้องในสัญญา โดยคาดว่าจะเสร็จสิ้นภายในไตรมาสที่ 2 ของปี 2563
สินทรัพย์ดังกล่าวตั้งอยู่ในบริเวณแหล่งก๊าซธรรมชาติบาร์เนตต์ ณ บริเวณฟอร์ต เวิร์ธ เบชิน (Fort Worth Basin) มลรัฐเทกซัส ซึ่งเป็นแหล่งผลิตก๊าซธรรมชาติที่มีความพร้อมทั้งโครงสร้างพื้นฐาน และระบบการขนส่ง เป็นแหล่งผลิตหลักที่ตอบสนองความต้องการก๊าซธรรมชาติที่สำคัญในบริเวณรัฐแถบชายฝั่งอ่าวเม็กซิโกของสหรัฐอเมริกาเป็นระยะเวลากว่า 20 ปีที่ผ่านมา โดยครอบคลุมพื้นที่การผลิตก๊าซธรรมชาติประมาณ 320,000 เอเคอร์ในบริเวณแหล่งก๊าซธรมชาติบาร์เนตต์ โดยมีผลประโยชน์ในหลุมผลิตคิดเป็นร้อยละ 89 ของจำนวนหลุมผลิตทั้งหมดมากกว่า 4,200 หลุม โดยมีโครงสร้างพื้นฐานที่สำคัญรองรับอยู่แล้ว
ปริมาณการผลิตก๊าซธรรมชาติในไตรมาส 3 ปี 2562 คิดตามสัดส่วนการลงทุนประมาณ 600 ล้านลูกบาศก์ฟุตต่อวัน และปริมาณสำรองก๊าซธรรมชาติที่พิสูจน์แล้ว (1P) คิดตามสัดส่วนการลงทุนประมาณ 3.5 ล้านล้านลูกบาศก์ฟุต อ้างอิงตามข้อมูลที่ได้รับการเปิดเผยข้อมูลจากผู้ขาย Devon Energy Corporation ณ วันที่ 1 กันยายน 2562
บ้านปู ระบุว่า การลงทุนในครั้งนี้ทำให้กำลังการผลิตรวมของธุรกิจก๊าซธรรมชาติในสหรัฐอเมริกาของบ้านปูเพิ่มขึ้นจากปัจจุบัน ประมาณ 200 ล้านลูกบาศก์ฟุตต่อวันเป็น 700 ล้านลูกบาศก์ฟุตต่อวัน และมีปริมาณสำรองก๊าซธรรมชาติ 1P เพิ่มขึ้นกว่า 3 เท่าตัว เป็นประมาณ 4.2 ล้านล้านลูกบาศก์ฟุต BNAC จึงกลายเป็นผู้ผลิตก๊าซธรรมชาติรายใหญ่ที่สุดในแหล่งก๊าซธรรมชาติบาร์เนตต์